বরানসীদা প্রধান মন্ত্রীনা তোঙান তোঙানবা দিবেলপমেন্ত প্রোজেক্তশিং শঙ্গাখ্রে খরনা উরেপ-উয়ুং তমখ্রে

বরানসীদা ঙসি প্রধান মন্ত্রী শ্রী নরেন্দ্রা মোদীনা লুপা কোতি ৯০০ হেনবগী মরুওইবা প্রোজেক্তশিং শঙ্গাখ্রে, খরনা উরেপ–উয়ুং তমখ্রে। শঙ্গাখিবা প্রোজেক্তশিংদা বরানসী সিতী গ্যাস দিস্ত্রিব্যুসন প্রোজেক্ত, অমসুং বরানসী–বল্লাই মেমু ত্রেন য়াওরি। পঞ্চকোশী পরিক্রমা মার্গ, অমসুং স্মার্ত সিতী মিশন অমসুং নমামী গঙ্গেগী মখাদা তোঙান তোঙানবা প্রোজেক্তশিংগীদমক উরেপ–উয়ুং তমখি। প্রধান মন্ত্রীনা বরানসীদা ইন্তর্নেস্নেল কনভেন্সন সেন্তর অমগীসু উরেপ–উয়ুং তমখি। থৌরম অদুদা তিনখিবা মীয়ামগী মীফম অমদা ৱা ঙাংলদুনা প্রধান মন্ত্রীনা অহানবদা অন্দর ২০ ৱার্ল্দ এথেলেতিক্স চেম্পিয়নশিপ্তা সনাগী তকমান লৌরকপগীদমক নহা ওইরিবী এথেলেৎ হীমা দাসকী মফমদা নুংঙাইবা ফোংদোকখি। হৌখিবা চহি মরিদগী কাশি শহরবু চাউখৎহন্নবা লেপ্পা লৈতনা হোৎনরি হায়না প্রধান মন্ত্রীনা ফোংদোকখি। অনৌবা ভারত অমগীদমক স্পিরিচুয়েলিতী অমসুং মোর্দনিতী অনিমক য়াওরবা অনৌবা বরানসী অমা দিবেলপ তৌরে হায়না মহাক্না ফোংদোকখি। হৌখিবা চহি মরি অসিদা বরানসীদা মরুওইবা ইনবেস্তমেন্ত তৌখ্রে, মদুগী মখা তারকপা ওইনা ঙসি চাউরাক্না লুপা কোতি ১০০০গী প্রোজেক্তশিং শঙ্গাবা অমদি উরেপ–উয়ুং তম্বগী থবক চত্থরি হায়না মহাক্না ফোংদোকখি। প্রধান মন্ত্রীনা ত্রান্সপোর্তেসনগী থোংদা ত্রান্সফোর্মেসনগী ওইবা মহাক্কী মীৎয়েং অদু পাক চাউনা থমখি, অমদি আজমগরদা ঙসি উরেপ–উয়ুং তমখিবা পুর্বাঞ্চল এক্সপ্রেসৱে অদু এক্সরসাইজ অসিমক্কী শরুক অমনি হায়না ফোংদোকখি। বরানসী অসি রিজন অসিদা মেদিকেল সাইন্সকী সেন্তর অমা ওইরক্লি হায়না প্রধান মন্ত্রীনা ফোংদোকখি। ৱার্ল্দ ক্লাস হেল্থ ইন্সতিত্যুৎ অমা দিবেলপ তৌনবা বি.ঐচ.য়ু.না এইম্সকা লোয়ননা থবক তৌগনি হায়না মহাক্না ফোংদোকখি। বরানসী অমসুং রিজন অসিদা হেন্না ফবা কনেক্তিবিতীগীদমক্তা লৌখৎলিবা খোংথাংশিং অদু প্রধান মন্ত্রীনা পনখি। কাশি অসি মরুওইবা ইন্তর্নেস্নেল তুরিস্ত দেস্তিনেসন অমা ওইরক্লি হায়না মহাক্না হায়খি। মসিগা মরি লৈননা মহাক্না ঙসি উরেপ–উয়ুং তমখিবা ইন্তর্নেস্নেল কনভেন্সন সেন্তর অদু পনখি। বরানসীগী মীয়ামদা জাপান্না তমলকখিবা খুদোল অদুগীদমক মহাক্না জপানগী প্রধান মন্ত্রী শ্রী শিঞ্জো অবেগী মফমদা থাগৎপা ফোংদোকখি। উত্তর প্রদেশকী মীয়াম অমসুং রাজ্য সরকারনা তুরিজমগীদমক লৌখৎলিবা অনৌবা খোংথাংশিং অমসুং স্বচ্ছ ভারত অভিয়ানগী মখাদা পায়খৎলিবশিং অদুগীদমক থাগৎপা ফোংদোকখি। চহি মরিগী মমাংদা বরানসীদা ওইরম্বা লম্বী থোং অমসুং অতোপ্পা ইনফ্রাস্ত্রকচরগী শোত্থরবা ফিভম অদু প্রধান মন্ত্রীনা পনখি। ঙসিদি গঙ্গোত্রীদগী মহাসাগর ফাওবা গঙ্গাবু শেংদোকপগী থবক চত্থরি হায়না মহাক্না ফোংদোকখি। সিৱেজ ত্রিৎমেন্তকী তোঙান তোঙানবা প্রোজেক্তশিংগী মতাংদা মহাক্না ৱা ঙাংখি। তুংদা হোৎনরিবশিং অসিগী মহৈ শোয়দনা ফংগনি হায়না মহাক্না ফোংদোকখি। বরানসীবু স্মার্ত সিতী অমা ওইহনগদবা অদুগুম্লবা ইন্তিগ্রেতেদ কমান্দ অমসুং কন্ত্রোল সেন্তর অমগীদমক য়াম্না কন্না থবক পায়খৎলি হায়না মহাক্না অকনবা ৱাফম থমখি। হন্দক্তা নোইদাদা শঙ্গাখিবা সেমসুংগী মোবাইল মেন্যুফেকচরিং য়ুনিৎ অদুসু মহাক্না পনখি। মোবাইল মেন্যুফেকচরিং য়ুনিৎশিংনা মীওই লাখ কয়াদা থবক পীরে হায়না মহাক্না ফোংদোকখি। সিতী গ্যাস দিস্ত্রিব্যুসন প্রোজেক্তকী মতাংদা ঙাংলদুনা প্রধান মন্ত্রীনা হায়খি মদুদি বরানসীদা ইমুং ৮০০০না হান্ননা পাইপ কুক্কিং গ্যাস কনেক্সনশিং ফংখ্রে। শহরদা পব্লিক ত্রান্সপোর্তকীদমক সি.এন.জি.বু ফুয়েল ওইনা শিজিন্নরিবা অদুসু মহাক্না পনখি। বরানসী শহরনা মতৌ করম্না জাপানগী প্রধান মন্ত্রী শিঞ্জো অবে অমসুং ফ্রান্সকী রাষ্ট্রপতি ইমানুয়েল মেক্রোনবু তরাম্না ওকখিবগে হায়বদু নৌহৌনা নীংশিংখি। ২০১৯গী জনুৱারী থাদা পোংথোক্কদৌরিবা প্রবাসী ভার্তীয়া দিবসকা লোয়ননা বরানসীনা মসিগী হোস্পিতালিতী অদু উৎননবা অতোপ্পা তাঞ্জা অমসু ফংলগনি হায়না মহাক্না ফোংদোকখি।